**Proračun u malom za 2023. godinu- vodič za građane**

**OPĆINA ŠODOLOVCI**



***OPĆINA ŠODOLOVCI***

***IVE ANDRIĆA 3, ŠODOLOVCI***

***TELEFON: 031/296-083, TELEFAKS: 031/296-082; E-MAIL:*** ***opcina-sodolovci@os.t-com.hr***

**Uvodna riječ općinskog načelnika Općine Šodolovci**



Poštovane mještanke i mještani Općine Šodolovci,

Pred Vama se nalazi prikaz Proračuna Općine Šodolovci kako bismo Vam približili općinske financije i što bolje Vas upoznali s najvažnijim dokumentom potrebnim za funkcioniranje naše Općine. U ovom dokumentu smo na jednostavan i slikovit način prikazali najvažnije planirane godišnje prihode i primitke, te sve rashode i izdatke općine, a sve u cilju uvida gdje i kako se troši proračunski novac. Kroz brošuru Proračun u malom prikazat ćemo Vam koji su projekti u planu, a od velike su važnosti za razvoj naše općine.

Kao i ranijih godina i ovaj će Proračun za sve stanovnike naše općine osigurati najvišu razinu javnih usluga. Posebno smo vodili računa o zadržavanju standarda javnih potreba stanovnika, osobito u segmentu socijalnih prava te davanja za djecu svih dobi od predškole do studenata, ali smo isto tako zadržali visoki komunalni standard uređenja naše općine (nerazvrstane ceste, javna rasvjeta, javne površine, pješačke staze, ceste, groblja i društveni domovi).

Nadam se da ćete kroz Proračun u malom saznati više o mogućnostima i obvezama financiranja iz općinskog proračuna te da tako možemo zajedno, kroz Vaše prijedloge i sugestije, usmjeriti proračunska sredstva na dobrobit svih građana Općine Šodolovci.

Ova brošura izrađena je s ciljem poštivanja načela javnosti proračuna, kako bi se unaprijedila transparentnost samog proračuna i rada općinske uprave, dok se detaljniji prikaz proračuna Općine Šodolovci za 2023. godinu može pronaći na sljedećem linku: <https://www.sodolovci.hr/sluzbeni-dio/proracun-i-izvrsenje/>.

Vaš općinski načelnik,

Dragan Zorić

***ŠTO JE PRORAČUN?***

Proračun je temeljni financijski akt koji sadrži planirane prihode i primitke te rashode i izdatke općine za proračunsku godinu te projekcije prihoda i primitaka i rashoda i izdataka za slijedeće dvije godine.

Proračun se odnosi na fiskalnu godinu koja počinje 01. siječnja a završava 31. prosinca svake kalendarske godine.

***Proračun u malom*** predstavlja sažetak Proračuna općine te na jednostavan i svima razumljiv način u kratkim crtama predstavlja planove i aktivnosti Općine Šodolovci u svezi korištenja općinskog novca.

***KAKO SE DONOSI PRORAČUN?***



Proračun donosi predstavničko tijelo jedinice lokalne samouprave odnosno Općinsko vijeće Općine Šodolovci do konca tekuće godine za narednu proračunsku godinu.

Ako se proračun ne donese u roku slijedi privremeno financiranje, raspuštanje Općinskog vijeća i prijevremeni izbori.

***OD ČEGA SE SASTOJI PRORAČUN?***

 **Sažetak Računa prihoda i rashoda Plan rashoda i izdataka iskazanih po**

 **i Računa financiranja organizacijskoj klasifikaciji, izvorima Obrazloženje općeg dijela**

 **financiranja i ekonomskoj klasifikaciji,**

 **raspoređenih u programe koji se sastoje**

 **od aktivnosti i projekata Obrazloženje posebnog dijela**

 **Račun prihoda i rashoda i Račun financiranja**

***Račun prihoda i rashoda*** proračuna sastoji se od prihoda i rashoda iskazanih prema izvorima financiranja i ekonomskoj klasifikaciji te rashoda iskazanih prema funkcijskoj klasifikaciji.

***Račun financiranja*** sadrži primitke od financijske imovine i zaduživanja, te izdatke za financijsku imovinu i otplate instrumenata zaduživanja prema izvorima financiranja i ekonomskoj klasifikaciji.

***Obrazloženje proračuna*** sastoji se od obrazloženja općeg i posebnog dijela proračuna. Obrazloženje općeg dijela proračuna sadrži obrazloženje prihoda i rashoda, primitaka i izdataka proračuna i prenesenog manjka odnosno viška proračuna. Obrazloženje posebno dijela proračuna sadrži obrazloženje programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja.

**PRORAČUNSKE KLASIFIKACIJE**



Okvir kojim se iskazuju i sustavno prate prihodi i primici te rashodi i izdaci po:

* nositelju (organizacijska klasifikacija)
* cilju (programska klasifikacija)
* namjeni (funkcijska klasifikacija)
* vrsti (ekonomska klasifikacija)
* lokaciji (lokacijska klasifikacija)
* izvoru financiranja (izvori financiranja)

***ŠTO SE SVE MOŽE SAZNATI IZ PRORAČUNA?***

**→** Koliki su i koji ukupni prihodi i primici općine?

**→** Koliki su i koji ukupni rashodi i izdaci općine?

**→** Koliko se novca troši na održavanje postojeće komunalne infrastrukture a koliko na izgradnju novih objekata i uređaja komunalne infrastrukture na području općine?

**→** Koliko se novca troši na kulturu i sport?

**→** Koliko sredstava općina izdvaja za financiranje dječjih vrtića, programa obvezne predškole, te osnovno, srednje i visoko školstvo?

**→** Kolika su izdvajanja općine za socijalne kategorije stanovništva kroz program socijalne skrbi a koliko se troši za zdravstvo?

***GDJE SE MOŽE SAZNATI VIŠE O PRORAČUNU I DRUGIM AKTIMA OPĆINE***

 **→** na službenoj web stranici Općine Šodolovci [www.sodolovci.hr](http://www.sodolovci.hr)

 **→** u „službenom glasniku općine Šodolovci“

 **→** u Jedinstvenom upravnom odjelu Općine Šodolovci

***ODAKLE DOLAZI NOVAC U PRORAČUN?***



**→ *Prihodi od poreza***

Prihod od poreza na dohodak, Prihod od poreza na nekretnine

**→ *Pomoći iz drugih proračuna***

Državnog, županijskog i drugih subjekata opće države

**→ *Prihodi od imovine***

Od zakupnina, od koncesija, od služnosti

**→ *Prihodi od administrativnih pristojbi i po posebnim propisima***

Komunalni doprinos, komunalna naknada, naknada za obavljanje pokretne prodaje, pravo puta, doprinos za šume

**→ *Prihodi od prodaje neproizvedene dugotrajne imovine***

Prodaja poljoprivrednog zemljišta, prodaja placeva

* ***Prihodi od kapitalnih i tekućih donacija od neprofitnih organizacija***

***Ukupno prihodi i primici: 1.290.070,00 €***

**→** Redovan rad predstavničkog tijela

***KAMO ODLAZI NOVAC IZ PRORAČUNA?***

**→** Redovan rad izvršnog tijela

**→** Redovan rad Vijeća srpske nacionalne manjine

**→** Mjere i aktivnosti za osiguranje rada Jedinstvenog upravnog odjela

**→** Održavanje objekata i uređaja komunalne infrastrukture

**→** Izgradnja objekata i uređaja komunalne infrastrukture

**→** Zaštita okoliša

**→** Zaštita životinja

**→** Potpora poljoprivredi

**→** Socijalna skrb

**→** Prostorno uređenje i unapređenje stanovanja

**→** Obrazovanje

**→** Razvoj sporta i rekreacije

**→** Promicanje kulture

**→** Zdravstvo

**→** Razvoj sustava civilne zaštite

**→** Razvoj civilnog društva

* Upravljanje imovinom
* Razvoj i sigurnost prometa
* Razvoj i upravljanje sustava vodoopskrbe, odvodnje i zaštite voda
* Poticanje razvoja turizma

***Ukupno rashodi i izdaci: 1.290.070,00 €***

***Program redovan rad predstavničkog tijela*** iznosi ***11.930,00 €,*** a obuhvaća naknade za rad predstavničkog tijela i rashode za financiranje redovnog rada političkih stranaka i vijećnika skupine birača.

***Program redovan rad izvršnog tijela*** iznosi ***42.980,00 €***, a obuhvaća rashode za zaposlene i materijalne rashode te rashode vezane za proslavu dana Općine, proračunsku zalihu i ostalo.

***Program redovan rad srpske nacionalne manjine*** iznosi ***7.010,00 €*** a obuhvaća rashode za provođenje redovnih aktivnosti Vijeća.

***Program mjere i aktivnosti za osiguranje rada Jedinstvenog upravnog odjela*** iznosi ***205.670,00 €***, a obuhvaća rashode za zaposlene i materijalne rashode za službenike.

***Program održavanje objekata i uređaja komunalne infrastrukture*** iznosi ***259.600,00 €***, a obuhvaća rashode za održavanje javne rasvjete, održavanje i uređenje javnih zelenih površina, održavanje groblja, nerazvrstanih cesta i ostalih građevina javne namjene.

***Program izgradnje objekata i uređaja komunalne infrastrukture*** iznosi ***128.330,00 €,*** a obuhvaća rashode za izgradnju sportskog igrališta u naselju Petrova Slatina, uređenje vanjskog prostora društvenog doma s izgradnjom sportskog sadržaja u naselju Ada i izgradnju nerazvrstane ceste u naselju Ada u ulici 4. Jula.

***Program zaštita okoliša*** iznosi ***113.240,00 €***, obuhvaća rashode za najam mobilnog reciklažnog dvorišta, rashode za ugradnju videonadzora radi kontrole nelegalnog odlaganja komunalnog otpada na području Općine te rashode za uklanjanje otpada odbačenog u okoliš na lokaciji u Šodolovcima k.č.br. 300/1.

***Program zaštita životinja*** iznosi ***7.970,00 €***, a obuhvaća rashode za provedbu kontrole mikročipiranja pasa i sudjelovanje u izgradnji skloništa za napuštene životinje.

***Program potpora poljoprivredi*** iznosi ***19.910,00 €,*** a obuhvaća rashode za uređenje otresnica.

***Program socijalna skrb*** iznosi ***6.770,00 €,*** a obuhvaća rashode za isplatu jednokratnih novčanih pomoći građanima i ostalih naknada u naravi socijalno ugroženim građanima.

***Program prostorno uređenje i unapređenje stanovanja*** iznosi ***38.250,00 €***, a obuhvaća rashode za nabavu poklon paketića djeci za blagdane, naknade za novorođenu djecu, naknade građanima u naravi, novčane dodatke umirovljenicima povodom blagdana, održavanje opreme za WiFi4EU i tradicionalnu proslavu dječjeg dana u općini Šodolovci.

***Program obrazovanje*** iznosi ***67.250,00 €***, a obuhvaća rashode za predškolsko obrazovanje (sufinanciranje dječjeg vrtića i financiranje provođenja programa predškole), rashode za osnovnoškolsko obrazovanje (nabava školskih udžbenika za djecu od prvog do četvrtog razreda osnovne škole i sufinanciranje projekta „Školski obrok za sve“), srednjoškolsko obrazovanje (sufinanciranje cijene mjesečne karte za srednjoškolce) i visoko obrazovanje (jednokratne novčane pomoći studentima).

***Program razvoj sporta i rekreacije*** iznosi ***3.310,00 €***, a obuhvaća rashode za pomoć sportskom društvu koje djeluje na području Općine kao i ostalih sportskim društvima izvan područja Općine.

***Program promicanje kulture*** iznosi ***11.140,00 €***, a obuhvaća rashode za sufinanciranje rada kulturnih udruga kao što su KUD Zora Silaš, udruga žena Seoska Idila, udruga Lanka, a po potrebi i ostalih udruga.

***Program zdravstvo*** iznosi ***660,00 €***, a obuhvaća rashode za eventualne pomoći nekim zdravstvenim ustanovama po određenim zamolbama.

***Program razvoj sustava civilne zaštite*** iznosi ***25.880,00 €***, a obuhvaća rashode za redovan rad DVD-a Silaš i izgradnju garaže za potrebe njihova rada, a po potrebi i JVP Osijek. Osim navedenog u okviru ovog programa provodi se i sufinanciranje rada LD Orao Silaš, HGSS-a Osijek i rashode za nabavu zaštite odjeće i obuće za članove tima civilne zaštite kao i njihovo osposobljavanje.

***Program razvoj civilnog društva*** iznosi ***15.330,00 €***, a obuhvaća rashode za redovan rad vjerskih zajednica (SPC Silaš i SPC Petrova Slatina) kao i različite donacije vjerskim zajednicama, humanitarnim organizacijama, udrugama za promicanje prava osoba sa invaliditetom i nacionalnim manjinama.

***Program Upravljanje imovinom*** iznosi ***301.220,00 €,*** a obuhvaća rashode za nabavu i održavanje građevinskih objekata, postrojenja i opreme te prijevoznih sredstava u vlasništvu općine Šodolovci.

***Program Razvoj i sigurnost prometa*** iznosi ***4.640,00 €,*** a obuhvaća rashode za nabavu i održavanje prometne signalizacije te poduzimanje mjera i aktivnosti za privremenu regulaciju prometa.

***Program razvoj i upravljanje sustava vodoopskrbe, odvodnje i zaštite voda*** iznosi ***400,00 €,*** a obuhvaća rashode za sufinanciranje izgradnje vodoopskrbnog sustava na području općine Šodolovci.

***Program poticanje razvoja turizma*** iznosi ***18.580,00 €***, a obuhvaća rashode za ishođenje projektno-tehničke dokumentacije za uređenje ribnjaka u naselju Koprivna.

***PROJEKTI OPĆINE ŠODOLOVCI U 2023.g.***

 ***Digitalizacija dokumentacije i arhivske građe***

 ***Nabava dječjih igrala u naselju Paulin Dvor***

 ***Sanacija rupa po stazama***

 ***Uređenje kanalske mreže***

 ***Ishođenje dokumentacije za izgradnju nerazvrstane ceste u naselju Ada u ulici 4. Juli***

 ***Izgradnja sportskog igrališta u naseljima Petrova Slatina i Ada***

 ***Saniranje otpadom onečišćenih površina na području Općine Šodolovci***

 ***Ugradnja videonadzora radi kontrole nelegalnog odlaganja komunalnog otpada na području Općine***

 ***Uređenje otresnica u naseljima Općine***

 ***Izgradnja garaže za potrebe rada DVD-a Silaš***

 ***Nabava komunalne opreme***

 ***Rekonstrukcija društvenog doma u naselju Petrova Slatina***

 ***Adaptacija općinske poslovne zgrade u naselju Šodolovci***

 ***Izgradnja fotonaponske elektrane na krovištu zgrade općine***

 ***Ishođenje projektno tehničke dokumentacije za uređenje i opremanje ribnjaka u naselju Koprivna.***

***Zahvaljujemo na pažnji!***

